觀大散關圖有感
作者：陸游
朝代：宋

paragraphs: 上馬擊狂夫，下馬草軍書。
二十抱此志，五十猶癯儒。
大散陳倉間，山川鬱盤紆。
勁氣鍾義士，可與共壯圖。
坡陀咸陽城，秦漢之故都。
王氣浮夕靄，宫室生春蕪。
安得從王師，汛掃迎皇輿。
黄河與函谷，四海通舟車。
士馬發燕趙，布帛來青徐。
先當營七廟，次第畫九衢。
偏師縛可汗，傾都觀受俘。
上壽大安宫，復如正觀初。
丈夫畢此願，死與螻螘殊。
志大浩無期，醉膽空滿軀。